ह्यूस्टन में मारे गए सिख पुलिस अधिकारी का 2 अक्टूबर को होगा अंतिम संस्कार  
सिख पुलिस अधिकारी का 2 अक्टूबर को होगा अंतिम संस्कार
शनिवार को एक शख्स ने अधिकारी पर बरसाईं थीं गोलियां
 मामले में दो लोगों को गिरफ्तार किया गया
अमेरिका के टेक्सास राज्य में ट्रैफिक सिग्नल पर एक हमले में मारे गए भारतीय-अमेरिकी सिख पुलिस अधिकारी का दो अक्टूबर को अंतिम संस्कार किया जाएगा. संदीप सिंह धालीवाल ने शनिवार को ट्रैफिक सिग्नल पर एक वाहन को रोका था, जिसमें से एक व्यक्ति ने बाहर निकल का उन पर गोलियां चला दी थीं. धालीवाल (42) की याद में बुधवार को उनका विभाग एक कार्यक्रम आयोजित करेगा और एक सिख धार्मिक कार्यक्रम की भी योजना है. इस हादसे से ह्यूस्टन में समुदाय के लोग स्तब्ध हैं. 
स्वयंसेवकों के समूह उन लोगों को काले और नीले रंग के रिबन दे रहे हैं, जो कानून एजेंसियों या धालीवाल के प्रति अपना समर्थन जाहिर करना चाहते हैं. 
गौरतलब है कि धालीवाल इस एजेंसी के पहले सिख डिप्टी थे. वह टेक्सास में पहले ऐसे पुलिस अधिकारी थे जो सिख धर्म की मान्यताओं (पगड़ी और दाढ़ी) के साथ सेवा दे रहे थे. इस मामले में दो लोगों को गिरफ्तार किया गया है.